Γνωμοδότηση αριθ. 8/2003

σχετικά με πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση προγράμματος κοινοτικής δράσης για την προώθηση ενεργειών στον τομέα της προστασίας των οικονομικών συμφερόντων της Κοινότητας

(2003/C 318/02)

ΤΟ ΕΛΕΓΚΤΙΚΟ ΣΥΝΕΔΡΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 280 παράγραφος 4,

την πρόταση απόφασης του Ευρωπαϊκού Κοινοβουλίου και του Συμβουλίου που υπέβαλε η Επιτροπή για τη θέσπιση προγράμματος κοινοτικής δράσης για την προώθηση ενεργειών στον τομέα της προστασίας των οικονομικών συμφερόντων της Κοινότητας(1),

την αίτηση του Συμβουλίου για γνωμοδότηση σχετικά με την εν λόγω πρόταση, που παρέλαβε το Συνέδριο στις 6 Αυγούστου 2003,

Εκτιμώντας ότι η προτεινόμενη απόφαση βασίζεται στο άρθρο 280 παράγραφος 4 της συνθήκης, δυνάμει του οποίου το Συμβούλιο, έπειτα από διαβούλευση με το Ελεγκτικό Συνέδριο, εγκρίνει τα αναγκαία μέτρα στον τομέα της πρόληψης και της καταπολέμησης της απάτης εις βάρος των οικονομικών συμφερόντων της Κοινότητας,

ΕΝΕΚΡΙΝΕ ΤΗΝ ΑΚΟΛΟΥΘΗ ΓΝΩΜΟΔΟΤΗΣΗ:

ΤΟ ΠΡΟΤΕΙΝΟΜΕΝΟ ΠΡΟΓΡΑΜΜΑ

1. Το Συνέδριο χαιρετίζει την πρόταση της Επιτροπής ως πρωτοβουλία υπέρ της προστασίας των οικονομικών συμφερόντων της Κοινότητας. Επίσης, το Συνέδριο εκτιμά το γεγονός ότι προτείνεται μια ειδική "βασική πράξη" για την εν λόγω πρωτοβουλία. Εντούτοις, το Συνέδριο φρονεί ότι η πρόταση της Επιτροπής θα μπορούσε να βελτιωθεί σύμφωνα με τα προτεινόμενα κατωτέρω.

2. Η προτεινόμενη απόφαση θα πρέπει να αναφέρει σαφώς ποιες ανάγκες πρέπει να καλύψει το πρόγραμμα, που ονομάζεται "Hercule", οι οποίες δεν ικανοποιούνται εντός του υπάρχοντος πλαισίου μέτρων για την προστασία των οικονομικών συμφερόντων της Κοινότητας(2).

3. Το άρθρο 27 παράγραφος 3 του δημοσιονομικού κανονισμού προβλέπει ότι θα καθοριστούν "ειδικοί, μετρήσιμοι, εφικτοί, σχετικοί και προσδιορισμένοι χρονικά στόχοι" για όλους τους τομείς δραστηριοτήτων που καλύπτει ο προϋπολογισμός. Το προτεινόμενο πρόγραμμα "Hercule" δεν συμφωνεί πλήρως με τις εν λόγω διατάξεις, δεδομένου ότι οι στόχοι του είναι μάλλον αόριστοι και αναφέρονται μόνον σε δραστηριότητες γενικής φύσης, όπως "οργάνωση σεμιναρίων και διασκέψεων", "προώθηση των επιστημονικών μελετών και συζητήσεων", "συντονισμός δραστηριοτήτων", "κατάρτιση και ευαισθητοποίηση", "διάδοση επιστημονικών γνώσεων", "τεχνική βοήθεια", κ.λπ. Σε ορισμένες περιπτώσεις, οι στόχοι είναι κατά κάποιο τρόπο αντιφατικοί, όπως όταν καθορίζεται ότι το πρόγραμμα έχει ως στόχο "να διασφαλίσει τη σύγκλιση του περιεχομένου των ενεργειών προκειμένου να εγγυηθεί, βάσει μελέτης σχετικά με τις βέλτιστες πρακτικές, μια αποτελεσματική και ισοδύναμη προστασία, λαμβάνοντας παράλληλα υπόψη τις ιδιαιτερότητες των παραδόσεων του κάθε κράτους μέλους".

4. Το άρθρο 7 ("Παρακολούθηση και αξιολόγηση") του σχεδίου απόφασης αναφέρει ότι "το αργότερο την 31η Δεκεμβρίου 2009, η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο έκθεση για την υλοποίηση των στόχων του παρόντος προγράμματος. Η έκθεση αυτή θα βασίζεται στα αποτελέσματα που θα έχουν επιτευχθεί από τους δικαιούχους και θα αξιολογεί ειδικότερα την αποτελεσματικότητα των τελευταίων σε σχέση με την υλοποίηση των στόχων που καθορίζονται στο άρθρο 1 και στο παράρτημα". Η ύπαρξη σαφών, μετρήσιμων και με τεχνικά άρτιους ορισμούς στόχων θα διευκολύνει την πραγματοποίηση σοβαρής και χρήσιμης αξιολόγησης των επιτευγμάτων, η οποία να βασίζεται σε πραγματικά στοιχεία.

5. Επιπλέον, δεν φαίνεται σκόπιμη η κατάρτιση έκθεσης μόνον έπειτα από το τέλος του προγράμματος, όταν οι δαπάνες έχουν εκτελεστεί καθ' ολοκληρία. Θα πρέπει να παρουσιάζονται τακτικά πληροφορίες όσον αφορά τα επιτευχθέντα αποτελέσματα, π.χ. με τα ετήσια προγράμματα επιδοτήσεων και τις προσκλήσεις υποβολής προτάσεων.

ΔΗΜΟΣΙΟΝΟΜΙΚΕΣ ΠΤΥΧΕΣ

6. Φαίνεται από την 4η αιτιολογική σκέψη της πρότασης και το συνημμένο "νομοθετικό δημοσιονομικό δελτίο" ότι η Επιτροπή σκοπεύει να χρησιμοποιήσει 2,0 εκατομμύρια ευρώ περίπου από τη συνολική χορήγηση, που ανέρχεται σε 21,5 εκατομμύρια ευρώ περίπου, για τη στήριξη "διασκέψεων, συνεδρίων και συνεδριάσεων που συνδέονται με τις δραστηριότητες των ενώσεων ευρωπαίων νομικών για την προστασία των οικονομικών συμφερόντων της Κοινότητας". Είναι σημαντικό να χρησιμοποιούνται τα κεφάλαια κατά τον αποδοτικότερο δυνατό τρόπο. Συνεπώς, οι προσκλήσεις υποβολής προτάσεων πρέπει να πραγματοποιούνται σύμφωνα με την αρχή του δίκαιου ανταγωνισμού μεταξύ όλων των αρχών και οργανισμών που διαθέτουν τα ανάλογα τεχνικά προσόντα.

7. Σύμφωνα με το "νομοθετικό δημοσιονομικό δελτίο", το προαναφερθέν ποσό των 2,0 εκατομμυρίων ευρώ περίπου, που εκτείνεται στην πενταετή διάρκεια του προγράμματος, πρέπει να εγγραφεί σε συγκεκριμένο κονδύλιο του προϋπολογισμού (24.02.04) και το υπόλοιπο της ετήσιας χορήγησης σε άλλο κονδύλιο του προϋπολογισμού (24.02.05). Σύμφωνα με τις αρχές της ειδικότητας και της διαφάνειας του προϋπολογισμού(3), οι πιστώσεις που αφορούν το πρόγραμμα "Hercule" πρέπει να εγγράφονται σε ένα και μόνο άρθρο του προϋπολογισμού, όπως συνέβαινε για το πρόγραμμα "Pericles". Το άρθρο αυτό θα μπορούσε να υποδιαιρείται σε θέσεις που αντιστοιχούν σε συγκεκριμένες δραστηριότητες οι οποίες πρέπει να υλοποιηθούν στο πλαίσιο του προγράμματος, εάν τέτοιου είδους δραστηριότητες αναφέρονται και περιγράφονται σαφώς στην απόφαση για τη δημιουργία του προγράμματος.

Η παρούσα γνωμοδότηση εγκρίθηκε από το Ελεγκτικό Συνέδριο στο Λουξεμβούργο, κατά τη συνεδρίασή του της 11ης Νοεμβρίου 2003.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) COM(2003) 278 τελικό της 27ης Μαΐου 2003

(2) Πρόκειται ιδίως για τη "Σφαιρική στρατηγική προσέγγιση" για την προστασία των οικονομικών συμφερόντων των Κοινοτήτων και την καταπολέμηση της απάτης για την περίοδο 2001-2005, που εγκρίθηκε στις 28ης Ιουνίου 2000 [COM(2000) 358 τελικό της 28ης Ιουνίου 2000] και για τα "Σχέδια δράσης" για την εφαρμογή της προσέγγισης, που περιλαμβάνουν διάφορες δραστηριότητες τις οποίες ήδη πραγματοποιούν η συμβουλευτική επιτροπή για το συντονισμό της πρόληψης της απάτης (γενικά γνωστή ως COCOLAF) και η Ευρωπαϊκή Υπηρεσία Καταπολέμησης της Απάτης (OLAF).

(3) Άρθρα 21, 29 και 41 του δημοσιονομικού κανονισμού της 25 Ιουνίου 2002 [κανονισμός (ΕΚ) αριθ. 1605/2002 του Συμβουλίου, ΕΕ L 248 της 16.9.2002].